**JEGYZŐKÖNYV**

**Készült:** Telki Község Képviselő-testületének 2015 június 30-án a Polgármesteri Hivatal tárgyalójában megtartott rendkívüli nyílt üléséről.

**Jelen vannak:**

Deltai Károly Polgármester

Móczár Gábor Alpolgármester

Takács Zoltán Alpolgármester

Földvári-Nagy László Képviselő

Szigeti Antal Képviselő

Dr. Vida Rolland Képviselő

Fillinger Zsófia Képviselő

Halász Terézia Képviselő

dr. Lack Mónika Jegyző

Hoós Péter Településfejlesztési csoport

Vetési Vincéné Pénzügyi csoport

Pintér Ferenc KASIB Kft.

Varga Ötvös Béla

**Deltai Károly Polgármester** köszönti a testület tagjait és a megjelenteket. Megállapítja, hogy a Képviselő testület határozatképes, az ülést megnyitja. Javasolja hogy a 8-as napirendi pontot előterjesztés híján vegyék le a napirendről.

Telki Község Képviselő-testülete (egyhangú szavazattal - 7 fő képviselő volt jelen a szavazáskor) határozathozatal mellőzésével az alábbi napirendet fogadta el:

Napirend

Tájékoztató a két ülés között történt fontosabb eseményekről

**Előadó:** Polgármester

[Tájékoztató a lejárt határidejű határozatok végrehajtásáról és a Szociális Bizottság és a polgármester átruházott hatáskörben hozott döntéseiről](http://telki.hu/media/files/eloterjesztesek/2015/KT/06_30/Tajekoztato_a_lejart_hatarideju_hatarozatok.docx)

**Előterjesztő**: Jegyző

[1. Tájékoztató a közbiztonság helyzetéről, a körzeti megbízott munkájáról](http://telki.hu/media/files/eloterjesztesek/2015/KT/06_30/Eloterjesztes_Rendorseg_beszamolo.docx)    
**Előterjesztő**: Polgármester, Rendőrkapitány, Örsparancsnok, Kmb.

[2. Telki Településfejlesztési Koncepciójának elfogadásáról](http://telki.hu/media/files/eloterjesztesek/2015/KT/06_30/Telki_Telepulesfejlesztesi_Koncepciojanak_elfogadasarol.docx)

**Előterjesztő**: Polgármester

[3. Beszámoló az egészségügyi alapellátás helyzetéről](http://telki.hu/media/files/eloterjesztesek/2015/KT/06_30/EGeSZSeGuGYI_ALAPELLaTaS_HELYZETE_Beszamolo.docx)

**Előterjesztő**: Polgármester

[4. Új, területi ellátási kötelezett nélküli gyermekorvosi körzet létrehozásáról](http://telki.hu/media/files/eloterjesztesek/2015/KT/06_30/Uj_teruleti_ellatas_kotelezett_nelkuli.docx)

**Előterjesztő**: Jegyző

[5.Telki község egészségügyi ellátása fejlesztési koncepciójának végrehajtásáról Az önálló fogorvosi praxis kialakításáról - Pályázat kiírása - Önálló fogorvosi körzet területi ellátási kötelezettségére](http://telki.hu/media/files/eloterjesztesek/2015/KT/06_30/FOGORVOSI_KORZET_Palyazat_kiirasa_2015.docx)

**Előterjesztő**: Polgármester

[6. Beszámoló a Polgármesteri Hivatal tevékenységéről](http://telki.hu/media/files/eloterjesztesek/2015/KT/06_30/Beszamolo_a_Polgarmesteri_Hivatal_tevekenysegerol_2015_vegleges.docx)

**Előterjesztő**: Jegyző

[7.Beszámoló a temető és a ravatalozó 2014.évi üzemeltetéséről](http://telki.hu/media/files/eloterjesztesek/2015/KT/06_30/Beszamolo_a_temeto_uzemeltetes_eloterj.docx)

**Előterjesztő**: Polgármester

[8. A Települési Önkormányzatok Országos Szövetségéhez történő csatlakozásról](http://telki.hu/media/files/eloterjesztesek/2015/KT/06_30/A_Telepulesi_Onkormanyzatok_Orszagos_Szove.docx)   **Előterjesztő**: Polgármester

[9. A polgármester jutalmáról](http://telki.hu/media/files/eloterjesztesek/2015/KT/06_30/POLGARMESTER_JUTALMA_vegleges.docx)

**Előterjesztő**: Pénzügyi Bizottság elnöke

Egyebek

**Napirendek tárgyalása**

**Tájékoztató a két ülés között történt fontosabb eseményekről**

**Előadó:** Polgármester

**Deltai Károly Polgármester:**

**Iskolafejlesztés –** Tárgyalások folynak a Nemzeti Sportközpontokkal önrész tekintetében, úgy tűnik, hogy a kormánynak szándéka a fejlesztéssel kapcsolatos önrészek kapcsán engedni. Tehát, valószínűnek tűnik, hogy a nyár folyamán olyan döntés fog születni, hogy a mi 20 millió forintos önrészünket nem kell befizetnünk. Ez még nem egy hivatalos döntés, de tárgyalások folynak erről és valószínűsíthető, hogy sikerülni fog, tehát ezt a 20 millió forintot elengedik.

**Elmű** – Sikerült egy olyan megállapodást kötni, hogy az üdülőterületen a felsővezeték hálózatot, saját költségükön javítják illetve kötegelt vezetékre cserélik a mostani szabad vezetékeket valamint közel 68 oszlopot cserélnek ki saját költségen.

**Csatornázás** – Jártunk a Nemzeti Fejlesztési Minisztériumnál a mai napon egy egyeztetésre, előtte már tárgyaltunk az ÉDV- vel és az Organica- val. A minket kötő szerződés miatt, az említett két szervezet közül az egyiket valószínűleg be kell vonnunk a fejlesztésbe. Megnéztük mindkét céggel a lehetőségeket, nagyon valószínű, hogy kora őszre ez is döntéshozatalra kerül és remélhetőleg jövő év során megtörténnek a tervezések.

Röviden így tudnám összefoglalni a két ülés között történt eseményeket. Kérném, a testületet hogy amennyiben elfogadják a tájékoztatót szavazzanak.

A Képviselő testület egyhangúlag elfogadta a polgármester beszámolóját.

[**Tájékoztató a lejárt határidejű határozatok végrehajtásáról és a Szociális Bizottság és a polgármester átruházott hatáskörben hozott döntéseiről**](http://telki.hu/media/files/eloterjesztesek/2015/KT/06_30/Tajekoztato_a_lejart_hatarideju_hatarozatok.docx)

**Előterjesztő**: Jegyző

**dr. Lack Mónika Jegyző :** Az előterjesztésben minden megtalálható, természetesen ha valakinek kérdése van a napirendi ponttal kapcsolatosan arra szívesen válaszolok.

A Képviselő testület egyhangúlag elfogadta a beszámolót.

[**1. Tájékoztató a közbiztonság helyzetéről, a körzeti megbízott munkájáról**](http://telki.hu/media/files/eloterjesztesek/2015/KT/06_30/Eloterjesztes_Rendorseg_beszamolo.docx)    
**Előterjesztő**: Polgármester, Rendőrkapitány, Örsparancsnok, Kmb.

**Deltai Károly Polgármester:** Megkéri Braczkó Gábor r.fhdgy.  őrsparancsnokot, hogy tartsa meg beszámolóját.

**Braczkó Gábor r.fhdgy.  őrsparancsnok**: A beszámolót már írásos formában korábban megküldtük a Hivatal részére, remélem ez eljutott mindenkihez. Az jól látható, hogy volt csökkenés a közbiztonsági viszonyokat érintően a bűncselekmények elkövetésében. Azt gondolom, hogy tekintve a település méreteit és a lakosság számot, hogy ez egy jó adat. Ami szomorú hír, hogy a tavalyi év során történt egy halálos baleset és egy könnyebb sérüléssel járó baleset. Ezt követően polgármester úrral történő egyeztetésünk után fokoztuk az ellenőrzést a környéken. Továbbra is arra lehet számítani, hogy ez az új trafipax jelen lesz a településen, a járőrautóval együtt, amelyet ha lesz rá lehetőségünk kiegészítünk még egy fővel és természetesen van járőrszolgálat is. Ennyit szerettem volna hozzáfűzni a beszámolóhoz. Amennyiben van még valakinek kérdése arra megpróbálok válaszolni.

**Szigeti Antal**: Minek tudja be azt, hogy a közbiztonsági viszonyokat érintően, bűncselekmények tekintetében javuló tendencia mutatkozik a településen?

**Braczkó Gábor r.fhdgy.  őrsparancsnok:** Köszönöm szépen a kérdést. A térfigyelő kamerák üzemelnek, nyílván ezzel a lehetséges elkövetők is számolnak illetve a fokozott rendőri jelenlét az ami elriasztja őket a településről. Az a tapasztalat, hogy ahol többet látják a rendőröket, ott kevesebb a bűncselekmény.

**Szigeti Antal:** Köszönöm szépen.

**Deltai Károly Polgármester:** Annyit szeretnék még hozzáfűzni, hogy amennyiben akár képviselőtársaimnál, akár a lakosság körében bűncselekmény történik, az legyen a tendencia, hogy egyből jelentsék a rendőrősön. Az nem jó módszer, hogy a közösségi oldalon beszélik ezt meg, és ott próbálnak rá megoldásokat találni. Ez mindenkinek elemi érdeke.

A képviselő testület egyhangúlag elfogadta *Braczkó Gábor r.fhdgy.  őrsparancsnok*beszámolóját.

[**2. Telki Településfejlesztési Koncepciójának elfogadásáról**](http://telki.hu/media/files/eloterjesztesek/2015/KT/06_30/Telki_Telepulesfejlesztesi_Koncepciojanak_elfogadasarol.docx)

**Előterjesztő**: Polgármester

**Deltai Károly Polgármester:** Megkéri Pintér Ferencet a KASIB Kft. képviselőjét, hogy röviden foglalja össze a településfejlesztési koncepciót.

**Pintér Ferenc:** Egy hosszú de alapos és szerteágazó egyeztetéseken alapuló végleges terv jött létre. Ez egy együttgondolkodás, és egy konszenzus alapján alakult ki. Nem csak a Képviselő testület, a fókusz csoportok hanem a lakossági véleményezés alapján is történt. Ez a településfejlesztési koncepció a „Mit-et” adta meg és most fognak következni a „Hol” és a „Hogyan” , milyen szabályozási eszközökkel lehet ezt majd kivitelezni. Annyit mondanék az egyeztetési eljárásról, hogy köszönhetően annak, hogy ilyen széleskörű és alapos előkészítés előzte meg mindezt lényegében ebben az utolsó egyeztetési körben érdemi változtatásokat nem kaptunk. A további menetrendet a szerződés is rögzíti, a 314-es kormányrendeletnek köszönhetően már nem kell olyan gyorsan haladni, nem kell 2015.december 31-ig elfogadni az új településfejlesztési koncepciót. Ennek ellenére, úgy látom, hogy ez idén ősszel már döntéshozatal elé kerül és az év végére ki lehet küldeni a hatósági szervek részére így a jövő év első negyedévére, létre jöhet Telki új településfejlesztési terve.

**Szigeti Antal:** Csak annyit tennék hozzá, hogy remekül összeszedett munka jött létre és nagyon örülök neki, hogy az általam és mások által hozzáfűzött vélemények is visszaköszönnek benne. Sok olyan véleményt hallottam, mi szerint az itt lakók többsége azt szeretné, hogy 20 év múlva 4000fős legyen a lakosság. Na most ezeknek az embereknek utána kellene járnia, mert a lakosság most 4000fő.

**Varga Ötvös Béla**: Én valójában inkább úgy gondolom, hogy inkább a minőség a lényeg és nem pedig az, hogy hány ember lakik itt. Tehát ha biztosítható a fenntarthatóság, akkor lehet akár 5-6 ezer fős is lakosság. Tehát én nem tűznék ki egy ilyen célt , hogy 4000 vagy 5000 fős lakosság.

**Deltai Károly Polgármester**: Valakinek van-e kérdése, észrevétele az elhangzottakkal kapcsolatban?

**dr. Vida Rolland**: Csak a 4000 főre reagálnék, azért számos beépítetlen telek van még olyan helyeken a faluban, ahol szerintem jó lenne ha beépülne és nem gaz nőne rajta. Ezzel nyílván hogyha ez megtörténne, nem tudom mennyire menne fel a lélekszám. De 20 éven belül sokan számítunk arra, hogy ez így lesz.

**Varga Ötvös Béla:** Ha ennek megvan a finom ritmusa, akkor semmi probléma.

**Halász Terézia:** Én úgy gondolom, hogy azért jó lenne nagyjából tudnunk, hogy mégis mekkora növekedés léphet fel a lakosságszámot illetően, mert ez nagyon fontos lenne az óvodai, iskolai, egészségügyi és védőnői ellátás szempontjából.

**Pintér Ferenc:** A három feltételes központ pontosan azokkal a funkciókkal amiket Ön említett, és azok bővítésével jönnének létre. Tehát ha itt egy 5000-5100 fős távlati népességet tekintve a tervben felvázolt kínálat biztosan elég lesz. A szolgáltatások funkcióját üzemeltetését, működését az agglomerációs jellegnek megfelelően kell biztosítani és a megfelelő kínálatot a lakosság igényeihez igazítani.

**Takács Zoltán Alpolgármester**: Az lenne a javaslatom, hogy a koncepcióban „***fejlesztési területként”*** megnevezett területtel kapcsolatban szerepeljen egy jóval határozottabb állásfoglalás az Önkormányzat részéről. A koncepció mondja ki, hogy ez Telki vállalkozási övezete. Mert ha ugye pénzt kérünk az ott tulajdonnal rendelkező potenciális vállalkozóktól, akkor teremtsük is meg annak a lehetőségét. Ez egy elköteleződést jelentene az önkormányzat részéről, egy üzenetet a vállalkozók felé.

**Pintér Ferenc:** Lehet egyébként ezt hangsúlyosabban, tehát én abszolút egyetértek Takács Zoltánnal, hiszen ez a szándék ezzel a területtel. Ha úgy érzi a testület, hogy ez nem kellően hangsúllyal van megfogalmazva, akkor fogalmazzuk meg még nagyobb hangsúllyal.

**Takács Zoltán Alpolgármester:** Én annak örülnék, ha úgy lenne benne, hogy ez Telki vállalkozási övezete, vállalkozási és fejlesztési terület, mert az is.

**Pintér Ferenc** : Mi lenne ha úgy fogalmaznánk át a mondat elejét, hogy: A terület elsődleges funkciója vagy meghatározó funkciója vállalkozási területek kijelölése és a településszerkezeti tervben és a helyi építési szabályzatban ennek a prioritásnak megfelelő előírások megalapozása.

**Deltai Károly Polgármester**: Úgy látom, hogy ez konszenzusra jutott. Ha másnak nincs ehhez kapcsolódóan hozzászólása, akkor a napirendet szavazásra bocsátom.

**Határozati javaslat**

**Telki község**

**Képviselő-testülete**

**72/2015. (VI.30.) Öh. számú**

**Határozata**

**Telki Településfejlesztési Koncepciójának elfogadásáról**

Telki község Képviselő-testülete a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012.(XI.8.) kormány rendelet 30. §-ban foglaltaknak megfelelően úgy dönt, hogy elfogadja a Kasib Mérnöki Iroda Kft. által elkészített Telki Településfejlesztési Koncepcióját.

A Képviselő-testület felkéri a polgármestert, hogy az elfogadott koncepciót az önkormányzat honlapján tegye közzé, valamint az elfogadásáról és honlapon való közzétételéről 5 napon belül küldjön értesítést az egyeztetésben részt vetteknek és az állami főépítészi hatáskörében eljáró Pest Megyei Kormányhivatalnak

Határidő: értelem szerint

Felelős: Polgármester, főépítész

A Képviselő testület egyhangúlag megszavazta az alábbi határozatot.

Takács Zoltán, Pintér Ferenc és Varga Ötvös Béla távozik.

[**3. Beszámoló az egészségügyi alapellátás helyzetéről**](http://telki.hu/media/files/eloterjesztesek/2015/KT/06_30/EGeSZSeGuGYI_ALAPELLaTaS_HELYZETE_Beszamolo.docx)

**Előterjesztő**: Polgármester

**Deltai Károly Polgármester**: A Szociális bizottság tárgyalta, elfogadásra javasolta. Ha nincs kérdés vagy javaslat akkor szavazásra bocsátom a napirendet aki elfogadja kérem szavazzon.

**Határozati javaslat**

**Telki község**

**Képviselő-testülete**

**73/2015. (VI.30.) Öh. számú**

**Határozata**

**Beszámoló az egészségügyi alapellátás helyzetéről**

Telki község Képviselő-testülete megtárgyalta és jóváhagyta az egészségügyi alapellátás helyzetéről szóló beszámolókat.

Határidő: azonnal

Felelős: Polgármester

A Képviselő testület egyhangúlag elfogadta az alábbi határozatot.

[**4. Új, területi ellátási kötelezett nélküli gyermekorvosi körzet létrehozásáról**](http://telki.hu/media/files/eloterjesztesek/2015/KT/06_30/Uj_teruleti_ellatas_kotelezett_nelkuli.docx)

**Előterjesztő**: Jegyző

**Deltai Károly Polgármester**: A Szociális bizottság tárgyalta, elfogadásra javasolta. Ha nincs kérdés vagy javaslat akkor szavazásra bocsátom a napirendet aki elfogadja kérem szavazzon.

**Határozati javaslat**

**Telki Község**

**Képviselő-testülete**

**74/2015.( VI.30. )Öh. számú**

**H a t á r o z a t a**

**Új, területi ellátási kötelezett nélküli gyermekorvosi körzet létrehozásáról**

**(Pályázat kiírásáról)**

Telki község Képviselő-testülete úgy határoz, hogy egy területi ellátási kötelezettség nélküli gyermekorvosi praxis-t hoz létre. A testület a területi ellátási kötelezettség nélküli gyermekorvosi körzet betöltésére pályázatot ír ki.

A pályázati felhívást a határozat melléklete tartalmazza.

Felelős: Polgármester

Határidő: 2015.07.15.

A képviselő testület egyhangúlag elfogadta az alábbi határozatot.

[**5.Telki község egészségügyi ellátása fejlesztési koncepciójának végrehajtásáról Az önálló fogorvosi praxis kialakításáról - Pályázat kiírása - Önálló fogorvosi körzet területi ellátási kötelezettségére**](http://telki.hu/media/files/eloterjesztesek/2015/KT/06_30/FOGORVOSI_KORZET_Palyazat_kiirasa_2015.docx)

**Előterjesztő**: Polgármester

**Deltai Károly Polgármester**: Kérdezném, hogy van – e ehhez a napirendhez kapcsolódóan bárkinek kérdése? A Szociális bizottság szintén tárgyalta, elfogadásra javasolta. Ha nincs kérdés vagy javaslat akkor szavazásra bocsátom a napirendet aki elfogadja kérem szavazzon.

**Határozati javaslatok**

**Telki község Képviselő-testülete**

**75/2015. ( VI .30 ) Öh. számú**

**Határozata**

**Telki község egészségügyi ellátása**

**fejlesztési koncepciójának végrehajtásáról**

**Az önálló fogorvosi praxis kialakításáról**

**Pályázat kiírása**

**Önálló fogorvosi körzet területi ellátási kötelezettségére**

1. Telki község Képviselő-testülete kizárólag Telki lakosságát ellátó fogorvosi alapellátást biztosító körzetet hoz létre.

A fogorvosi körzet a 2. pontban meghatározott pályázat eredményes lezárásával, az Országos Egészségbiztosítási Pénztárral való szerződéskötéssel jön létre.

2. Telki község Képviselő-testülete pályázatot ír ki önálló fogorvosi körzet területi ellátási kötelezettségére.

A pályázati felhívást a határozat **melléklete** tartalmazza.

A győztes pályázóval a területi ellátási kötelezettségre megkötésre kerülő szerződés hatálybalépésének feltétele, hogy a finanszírozásra az Országos Egészségbiztosítási Pénztárral a szerződés megkötésre kerüljön.

**Felelős:**  Polgármester

Szociális Egészségügyi és Ifjúsági Bizottság elnöke

**Határidő:** Pályázat kiírása 2012. …………………….

Pályázat elbírálása 2012…………. ………….

A Képviselő testület egyhangúlag elfogadta Az önálló fogorvosi praxis kialakításáról szóló pályázat kiírását.

[**6. Beszámoló a Polgármesteri Hivatal tevékenységéről**](http://telki.hu/media/files/eloterjesztesek/2015/KT/06_30/Beszamolo_a_Polgarmesteri_Hivatal_tevekenysegerol_2015_vegleges.docx)

**Előterjesztő**: Jegyző

**Deltai Károly Polgármester**: Kérdezném, hogy van – e ehhez a napirendhez kapcsolódóan bárkinek kérdése? Ha nincs kérdés vagy javaslat akkor szavazásra bocsátom a napirendet aki elfogadja kérem szavazzon.

A képviselő testület egyhangúlag elfogadta az alábbi határozatot.

**Határozati javaslat**

**Telki község**

**Képviselő-testülete**

**76/2015. (VI.30.) Öh. sz.  
határozata**

**A Polgármesteri Hivatal tevékenységéről**

Telki község Képviselő-testülete elfogadja Telki Község Polgármesteri Hivatala tevékenységéről szóló beszámolót.

Felelős: Polgármester, jegyző

Határidő: Folyamatos

[**7.Beszámoló a temető és a ravatalozó 2014.évi üzemeltetéséről**](http://telki.hu/media/files/eloterjesztesek/2015/KT/06_30/Beszamolo_a_temeto_uzemeltetes_eloterj.docx)

**Előterjesztő**: Polgármester

A képviselő testület egyhangúlag elfogadta az alábbi határozatot.

**Határozati javaslat**

**Telki község**

**Képviselő-testülete**

**77/2015. (VI.30.) Öh. számú**

**Határozata**

**Beszámoló a temető és a ravatalozó 2014.évi üzemeltetéséről**

A Képviselő-testület úgy határoz, hogy elfogadja a Temető és ravatalozó 2014. évi üzemeltetésétől a Gyertyaláng Kft. által készített 1. számú melléklet szerinti beszámolót.

Felelős: Polgármester

Határidő: azonnal

[**8. A Települési Önkormányzatok Országos Szövetségéhez történő csatlakozásról**](http://telki.hu/media/files/eloterjesztesek/2015/KT/06_30/A_Telepulesi_Onkormanyzatok_Orszagos_Szove.docx)   **Előterjesztő**: Polgármester

**Deltai Károly Polgármester**: Javasolnám, hogy csatlakozzunk, részt vettünk már általuk rendezett eseményeken, de nem voltunk még tagok. A tagdíj nem magas, 80.000 ft /év.

Ha nincs kérdés vagy javaslat akkor szavazásra bocsátom a napirendet aki elfogadja kérem szavazzon.

A képviselő testület egyhangúlag elfogadta az alábbi határozatot.

**1.**

**Határozati javaslat**

**Telki község**

**Képviselő-testülete**

**78/2015. (VI. 30. ) Öh. számú**

**Határozata**

**A Települési Önkormányzatok Országos Szövetségéhez történő csatlakozásról**

Telki község Önkormányzata a Települési Önkormányzatok Országos Szövetsége alapszabályában megfogalmazott célkitűzést magára nézve kötelezőnek ismeri el és 2015…….-től tagja kíván lenni a TÖOSZ –nak.

Felkéri a jegyzőt, hogy a testület döntéséről a TÖOSZ titkárságát tájékoztassa.

Felelős: Jegyző

Határidő:

[**9. A polgármester jutalmáról**](http://telki.hu/media/files/eloterjesztesek/2015/KT/06_30/POLGARMESTER_JUTALMA_vegleges.docx)

**Előterjesztő**: Pénzügyi Bizottság elnöke

**Deltai Károly Polgármester**: Érintettséget jelentek be és elhagyom a tárgyaló termet. Az ülés vezetését átadom Móczár Gábor Alpolgármesternek.

**Móczár Gábor Alpolgármester**: A polgármester jutalmáról szól a következő napirendi pont, a kérdést egy rendkívüli ülés keretében a Pénzügyi Bizottság tárgyalta, megkérném Földvári- Nagy Lászlót a bizottság elnökét, ismertesse a bizottság álláspontját a kérdésben.

**Földvári- Nagy László**: A Pénzügyi Bizottság aszerint határozott, hogy a 2014. év 4. negyedévére és a 2015. év első negyedévére állapítsunk meg jutalmat a polgármester úr részére. Az egy évben adható 6 havi jutalomnak az arányos féléves, tehát 3 havi részét.

Az indoklás része annyi, hogy a polgármester úr bére nem piaci bér, tehát ami a munkájának a minőségét, mennyiségét illeti nincs megfelelőképpen egyensúlyban. Valamint az előző ciklushoz képest 18%-kal csökkent is a jövedelme, így a Bizottság nagyobb része úgy ítélte meg , indokolt a polgármester 3 havi jutalmának megadása. Tehát a Pénzügyi Bizottság azt javasolja, a testületnek, hogy 3 havi jutalmat állapítson meg polgármester úr részére.

**Móczár Gábor Alpolgármester:** Köszönöm. Hozzászólás, javaslat?

Akkor szavazásra tenném fel a kérdést, kérem, hogy aki egyetért a Pénzügyi Bizottság javaslatával a polgármester úr jutalmát illetően szavazzon.

A testület 5 igen és 1 nem szavazat mellett elfogadta az alábbi határozatot.

**Határozati javaslat**

**Telki község**

**Képviselő-testülete**

**79/2015. (VI.30.) Öh. számú**

**Határozata**

**A polgármester jutalmáról**

Telki község Képviselő-testülete Deltai Károly polgármestert bruttó 1 346 100. Ft. 3 havi illetményének megfelelő összegű jutalomban részesíti.

Határidő: 2015.július 15.

Felelős: Jegyző, Pénzügyi Csoport

**Egyéb**

**Szilágyi Gábor:** Az lenne a kérdésem, hogy ha meg szeretnék nézni egy előterjesztést a honlapról akkor miért kényszeríti rám a letöltés? Tele lesz a gép minden anyaggal, feleslegesen.

**Deltai Károly Polgármester:** Le is lehet utána törölni utána törölni ezeket a letöltött dokumentumokat.

**Szilágyi Gábor:** Igen, ez így van. A másik javaslatom az lenne, hogy az MLSZ-nél lévő 20kW-os oszlopot cseréljék le.

**Deltai Károly Polgármester:** Az elején, a két ülés között történt események kapcsán erről volt szó, hogy tárgyaltunk az Elmű-vel és létrejönnek a fejlesztések, az Elmű átvállalta ennek az anyagi költségeit.

**Szilágyi Gábor:** Akkor elnézést kérek. Ez így akkor folyamatban van. Az utolsó javaslatom pedig annyi lenne, hogy az útépítéseknél, fontos lenne a szegélyek megépítése is, mert kevésbé repedezne meg a burkolat széle, kevesebb lenne a kátyú.

**Szigeti Antal**: Ebben teljesen igaza van Gábor, ezentúl akkor kétféle árajánlatot fogunk kérni az útépítések kapcsán, szegéllyel és szegély nélkül.

**Szilágyi Gábor:** Köszönöm szépen, ennyit szerettem volna.

Több hozzászólás nem volt. Deltai Károly Polgármester megköszöni a képviselőknek a részvételt és az ülést bezárja.

Dr. Lack Mónika Deltai Károly

Jegyző Polgármester